迎赦呈王志夫李德孺師伯渾
作者：陸游
朝代：宋

paragraphs: 平明置騎傳詔函，帝意欲與東皇參。
青城回仗國人喜，金雞銜赦天恩覃。
吾君愛民靡不到，黄紙字密如吳蠶。
紀元故事極用九，聖政盡美方登三。
嗟余久已去魏闕，夢想豹尾猶毿毿。
過郊一月方拜赦，始知身落天西南。
歡呼已怪衰病愈，蹈舞更覺春風酣。
何當與子歸共載，二月起柁江如藍。